Document ID: 31986R2887

*****
ΚΑΝΟΝΙΣΜΟΣ (ΕΟΚ) αριθ. 2887/86 ΤΗΣ ΕΠΙΤΡΟΠΗΣ
της 18ης Σεπτεμβρίου 1986
για την τρίτη τροποποίηση του κανονισμού (ΕΟΚ) αριθ. 3461/85 σχετικά με την οργάνωση διαφημιστικών εκστρατειών για την προώθηση της κατανάλωσης του χυμού σταφυλιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 για την κοινή οργάνωση της αμπελοοινικης αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3805/85 (2), και ιδίως το άρθρο 14α παράγραφος 4 και το άρθρο 65,
Εκτιμώντας:
ότι το άρθρο 2 παράγραφος 2 του κανονισμού (ΕΟΚ) αριθ. 3461/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2400/86 (4), καθορίζει ότι η προθεσμία υποβολής στην Επιτροπή των προγραμμάτων για τις διαφημιστικές εκστρατείες για την περίοδο 1985/86 λήγει στις 31 Αυγούστου· ότι, λόγω δυσχερειών διοικητικής φύσης, οι προπαρασκευαστικές μελέτες για τα προγράμματα αυτά οι οποίες προβλέπονται στο άρθρο 2α του εν λόγω κανονισμού δεν μπορούν να ολοκληρωθούν πριν από αυτή την ημερομηνία· ότι είναι, κατά συνέπεια, σκόπιμο να παραταθεί αυτή η προθεσμία για να καταστεί δυνατή η πραγματοποίησή τους·
ότι το άρθρο 3 παράγραφος 2 πρώτο εδάφιο τέταρτη περίπτωση του κανονισμού (ΕΟΚ) αριθ. 3461/85 καθορίζει τη διάρκεια της πραγματοποίησης των ενεργειών σε 18 μήνες από την ημέρα υπογραφής της σύμβασης· ότι, λόγω, αφενός, της προθεσμίας που πρέπει να τηρείται με ακρίβεια, όσον αφορά την πραγματοποίηση των ενεργειών και, αφετέρου, των καθυστερήσεων που συνεπάγεται η διαδικασία της υπογραφής των συμβάσεων, είναι σκόπιμο να προβλεφθεί ότι η διάρκεια πραγματοποίησης των ενεργειών αρχίζει από την ημερομηνία υποβολής του προγράμματος στην Επιτροπή, με την επιφύλαξη της μελλοντικής σύναψης της σύμβασης·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3461/85 τροποποιείται ως εξής:
1. Στο άρθρο 2 παράγραφος 2 δεύτερη περίπτωση, η ημερομηνία « 31 Αυγούστου» αντικαθίσταται από την ημερομηνία «30 Σεπτεμβρίου 1986».
2. Στο άρθρο 3 παράγραφος 2 πρώτο εδάφιο, η τέταρτη περίπτωση αντικαθίσταται από το ακόλουθο κείμενο:
«- την προθεσμία πραγματοποίησης και το χρονοδιάγραμμα των διαφόρων ενεργειών· οι ενέργειες πρέπει να πραγματοποιηθούν σε 18 μήνες από την ημέρα υποβολής του προγράμματος στην Επιτροπή» .
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Σεπτεμβρίου 1986.

Labels: 3
17